**Qué é a avaliación-reválida de 3º de primaria?**

* Establécese na LOMCE, no artigo 20.3 dicindo que os centros docentes realizarán unha avaliación individualizada a todo o alumnado ao rematar 3º de primaria, **segundo dispoñan as Administracións educativas,** na que se comprobará o grao de adquisición de competencias en comunicación lingüística e da competencia matemática
* **En Galicia regúlase na resolución do 24 abril de 2015 que establece**:
	+ Que as probas serán o 27 e 28 de maio en todos os centros educativos galegos, públicos, privados e concertados.
	+ Que se creará unha comisión de coordinación formada polo director-a, o xefe-a de estudos, o orientador-a e un titor-a de terceiro curso que:
		- Informará á comunidade educativa sobre o sentido e finalidade desta proba.
		- Planificará o seu desenvolvemento.
		- Seleccionará os mestres e mestras responsables da aplicación e corrección da proba.
	+ Na proba haberá cadernos de alumnado para cada competencia avaliable, e cuestionarios de contexto para o profesorado, dirección do centro, alumnado e familias
	+ Aplicarán as probas mestres-as que lles dean clases aos nenos-as avaliados, pero que non lles impartan nin lingua galega ou castelá, nin matemáticas; ou sexa, os de música, inglés ou educación física (os de relixión non, porque non lles dan clases a todos-as). Se non é posible, a comisión decidirá outros nomeamentos.
	+ Corrixirán as probas mestres-as que dean clases de lingua ou matemáticas, pero que non lles dean clases aos nenos-as avaliados. Se non é posible, a comisión decidirá outros nomeamentos.
	+ As probas estarán corrixidas e gravadas o 5 de xuño.
* **Alumnado NEAE**
* Con carácter xeral fará a mesma proba que o resto do alumnado, “adaptando as condicións ás súas necesidades”, adaptando tempos e formatos e facilitándolles medios materiais e axudas técnicas.
* O alumnado que leve menos dun ano escolarizado en Galicia e que careza de competencia lingüística abonda, contará con asesoramento, pero os seus resultados non computarán para o cálculo dos datos globais..
* O alumnado que teña adaptación curricular avaliarase de acordo con esa adaptación, e os seus resultados non computarán para o cálculo dos datos globais.
* As adaptacións anteriores terá que facelas o titor-a, o orientador-a , e os PT e AL.
* **Informes**
* Os centros obterán un informe de resultados de cada alumno-a con información sobre as destrezas e competencias avaliadas; e tamén un informe do centro sobre os resultados de centro e de grupo.
* O titor-a deberá informar ás familias dos resultados.
* **Datos de carácter persoal**
* Os datos de carácter persoal estarán nun ficheiro custodiado pola Secretaría Xeral Técnica da Consellería de Educación.
* As familias terán o dereito de acceso, rectificación, cancelación e oposición a que se conserven eses datos.
* **Análise de resultados**
* Os centros educativos farán unha análise de resultados nos seus órganos colexiados (claustro e consello escolar), establecendo accións de mellora dos resultados obtidos, que serán incorporadas na programación xeral anual.

**Qué din que se pretende con esta proba de avaliación de 3º de primaria:**

* Comprobar o grao de dominio das destrezas en expresión e comprensión oral e escrita, cálculo e resolución de problemas en relación coa adquisición de competencia en comunicación lingüística e da competencia matemática.
* Ten carácter informativo e orientador, e debe servir para:
	+ Aportar información individualizada de cada alumno ou alumna, contribuíndo á detección de dificultades de aprendizaxe.
	+ Aportar orientación e información aos centros educativos para adoptar medidas de mellora en función dos resultados obtidos polo seu alumnado.
	+ Aportar información ás familias sobre o progreso de aprendizaxe, para poder tomar decisións e establecer medidas de mellora.

**Para que dicimos en ANPAS GALEGAS que serve esta proba:**

* Para incrementar o traballo administrativo dos centros escolares xusto durante a fin do curso.
* Para provocar un estado de tensión estéril nos escolares de 3º de primaria.
* Para obter resultados falsos, porque están contaminados pola descontextualización e pola dependencia da situación puntual na que se obteñen.
* Para poñer de manifesto novamente a discriminación do alumnado NEAE, a quen se lle deixa facer a proba, pero cuxos resultados non computarán porque realmente non se quere que participen do proceso educativo.
* Para desprezar publicamente o traballo constante dos titores e titoras destes cursos avaliados, xa que os resultados do centro e do alumnado non se valoran por un curso completo senón por un exame puntual no que non se permite a súa participación.
* Para desprezar ás familias, porque só estamos presentes para “recibir información”, como se non participaramos na educación dos nosos fillos, a través do contacto co seu profesorado, pero tamén mediante o traballo directo e permanente cos nosos fillos e fillas.
* Para crear clasificacións de colexios, de grupos, de alumnado, de profesorado, de equipos docentes, de barrios, de zonas xeográficas…; e a consecuencia inevitable das clasificacións son os guetos, porque quen poida escapará dos “malos colexios” e crearanse grupos falseados dende o punto de vista social, tanto de “favorecidos” como de “desfavorecidos”, rompendo o principio de equidade que debe gobernar a escola pública; pero tamén rompendo dun golpe coas xa escasos logros conseguidos na inclusión da diversidade.
* Para considerar de menor importancia aquelas competencias que non van ser avaliadas, o coñecemento do medio, a música, a plástica, a educación física, e aquí en Galicia tamén o inglés (nas Comunidades Autónomas monolingües as probas de competencia lingüística faranse en castelán e inglés, pero aquí o inglés non vai ser avaliado) malia a defensa constante que se fai desta disciplina por parte da Xunta de Galicia. E isto traerá como consecuencia que estas materias “de segundo nivel” irase abandonando para traballar máis aquelas “das que se poida tirar máis rendemento”·.
* Para retroceder na procura dunha educación de competencias e non de contidos; se te van avaliar polos contidos que coñeces ese vai ser o obxecto dos teus estudos.
* Para desprezarnos a nós mesmos; a nosa contorna, a nosa organización vital, os nosos valores e costumes non teñen importancia e non se avalía o seu coñecemento e interiorización, a competencia matemática valorarase en castelán, e a nosa lingua só serve para ser auto avaliada; o único para o que serve o galego é para falar galego, pero sempre que non falemos de cousas “importantes”.
* Para gastar inutilmente os nosos recursos públicos: logo de anos de recortes, agora imos gastar para avaliar cómo estamos logo de estar recortados. Un absurdo.
* Para xustificar calquera medida posterior: unha proba realizada por uns nenos e nenas de oito anos, que están fóra do paraugas protector do seu titor ou titora, pode dar como resultados calquera cousa ou a contraria.

**POR ISO EN ANPAS GALEGAS**

* Rexeitamos as reválidas, todas, pero esta especialmente porque está aí xa, e porque vai contra os máis pequenos dos nosos nenos e nenas.
* Apoiamos ás familias que decidan non enviar aos seus fillos e fillas á escola durante os días nos que se organicen estas probas.
* Chamamos ás familias para que manifesten o seu rexeitamento, a través da presentación do escrito que se acompaña.
* Expresamos publicamente o noso rexeitamento como confederación, e invitamos a todas as federacións e a todas as anpas a que o fagan así en todos os foros que teñan ao seu alcance, páxinas web, redes sociais, taboleiros de anuncios, difusión aos seus socios, etc.
* Esiximos nova e constantemente a derrogación da LOMCE, non queremos esa Lei, e non pararemos de dicilo.